b'\n_START_ARTICLE_\n\xc4\x8crni \xc5\xa1karnik\n_START_SECTION_\nOpis\n_START_PARAGRAPH_\n\xc4\x8crni \xc5\xa1karnik je srednje velika ujeda, ki zraste do 56 cm in ima razpon kril med 112 in 117\xc2\xa0cm. Od rjavega \xc5\xa1karnika se lo\xc4\x8di po tem, da je manj\xc5\xa1i in bolj \xc4\x8dokat, temnej\xc5\xa1ih barvnih odtenkov in ima manj \xc5\xa1karjast rep. V letu se lo\xc4\x8di po tem, da je rep kraj\xc5\xa1i in pri jadranju videti oglat, \xc5\xa1karjast videz pa dobi le takrat, ko ga ptica razpre pri krmiljenju. Pri drsenju skozi zrak so peruti vedno ukrivljene, dlanska peresa pa segajo pod vodoravno \xc4\x8drto peruti. Glavo dr\xc5\xbei ta ptica po navadi nagnjeno navzdol, s pogledom uprtim v tla pod seboj._NEWLINE_\xc4\x8crni \xc5\xa1karnik je zelo navezan na vodo, kjer i\xc5\xa1\xc4\x8de bolne in mrtve ribe, ki so njegova glavna hrana. Poleg tega se hrani \xc5\xa1e z mrhovino in manj\xc5\xa1imi pticami, ki jih pogosto krade drugim ujedam. Ob\xc4\x8dasno se hrani tudi z manj\xc5\xa1imi sesalci in \xc5\xbeabami.'